COVID-19: Koronavirus en gesondheidspraktisyns/ personeel - Corona Krisissentrum
Tuis / COVID-19 / COVID-19: Koronavirus en gesondheidspraktisyns/ personeel
COVID-19: Koronavirus en gesondheidspraktisyns/ personeel
Na die afkondiging van 'n nasionale ramptoestand op Sondag 15 Maart deur president Ramaphosa doen talle gerugte die rondte. Die lyn tussen fopnuus en feite raak al hoe fyner en dit word moeiliker om tussen die twee te onderskei.
Solidariteit beskou die welstand en veiligheid van ons lede as prioriteit. Dit is egter nie net belangrik dat werknemers bewus moet wees van hulle regte in die werkplek ten opsigte van gesondheid en veiligheid nie, maar dat werkgewers ook moet kennis dra van hulle verantwoordelikheid om so 'n werkomgewing te verseker.
Die volgende inligting is deur die Beroepsgilde vir Gesondheidspraktisyns saamgestel en dien as hulpmiddel vir sowel werknemers as werkgewers met betrekking tot beroepsgesondheid en veiligheid binne die werkplek, veral in die lig van die koronavirus, wat tans baie vrae ontlok en kommer wek.
Die Nasionale Instituut vir Oordraagbare Siektes is die belangrikste rolspeler in die geveg teen die virus, en kan soos volg gekontak word:
Vir enige kliniese, pasiëntverwante navrae kan die Instituut gekontak word by 082 883 9920 / 066 562 4021
Pasiënte of ander lede van die publiek kan 0800 029 999
Die Wet op Beroepsgesondheid en Veiligheid van 1993 bepaal dat elke werkgewer verplig is om sover as redelik moontlik veilige en gesonde werktoestande, toerusting en sisteme te voorsien en in stand te hou vir alle werknemers en om inligting, opleiding en toesig te bied vir hierdie doeleindes. Werknemers kan weier om diens te doen in gevalle waar hulle meen dat 'n werkgewer nie daartoe verbind is om die gesondheid en veiligheid van werknemers te verseker nie.
In die geval van die Covid-19-koronavirus moet werkgewers sover as redelik moontlik die volgende stappe doen:
Verskaf volledige inligting aan werknemers rondom die ontstaan, verspreiding, diagnosering, behandeling en aanmelding van die virus.
Verskaf opleiding om die virus te hanteer, spesifiek in verband met die aansteeklikheid en bekamping van die virus asook die gebruik van beskermende klere.
Verleen toesig in die vorm van kundiges op die gebied van oordraagbare siektes en openbare gesondheid.
Verskaf voldoende toerusting en sisteme om beskerming te bied teen die opdoen van die virus, die bekamping van die virus, die behandeling vir die virus asook die aanmelding van die virus.
Verskaf genoeg tyd af (twee weke) vir behandeling en herstel in gevalle waar personeel self die virus opdoen, wat selfafsondering insluit.
Evalueer gevalle van gesondheidspersoneel wat moontlik aan die virus blootgestel was, selfs al word net geringe tekens en simptome van COVID-19-virus getoon (bv. seer keel).
Skaal werkpraktyke af waar 'n groot aantal werknemers moet saamkom en oorweeg werkpraktyke waar personeel die minste moontlik blootgestel sal word aan die opdoen en verspreiding van die virus.
Stel beleid in waarvolgens voorkomingsmaatreëls getref word in die werkplek, soos gedwonge selfafsondering waar simptome getoon word, gereelde handwassery, geen kontak, handhawing van 1.5 m afstand en voorkoming van druppelverspreiding deur middel van hoes en nies.
Ernstige akute respiratoriese sindroom koronavirus 2 (SARS-CoV-2) is bevestig as die aanleidende virus vir die koronavirus-siektetoestand 2019 (COVID-19). Die COVID-19-koronavirus is die gevolg van die mutasie van 'n dierevirus wat 'n menslike gasheer gevind het en waarteen die menslike immuniteitstelsel nie noodwendig weerstandigheid bied nie en waarvoor daar ook nie tans 'n teenmiddel bestaan nie. Dit moet daarom met groot omsigtigheid hanteer word.
Klik hier https://www.youtube.com/watch?v=TPpoJGYlW54 vir volledige inligting oor hoe hierdie tipe soönotiese virusse ontstaan.
Die diagnosering van die virus
Klik hier vir meer inligting: http://www.nicd.ac.za/diseases-a-z-index/covid-19/.
Pasiënte met akute respiratoriese siekte met 'n skielike aandoening van ten minste een van die volgende: hoes, seer keel, asemnood of koors [≥ 38 °C (gemeet) of geskiedenis van koors (subjektief)] en wat in die 14 (veertien) dae voor die aandoening aan die volgende epidemiologiese kriteria voldoen het:
was in nabye kontak met 'n bevestigde of moontlike geval van SARS-CoV-2-infeksie of;
het gereis na gebiede waar SARS-CoV-2 voorkom, nl China, Suid-Korea, Singapoer, Japan, Iran, Hongkong, Italië, Viëtnam en Taiwan; of
is opgeneem met ernstige longontsteking van onbekende etiologie.
Die behandeling van die virus
Daar is geen spesifieke aanbevole antivirale behandeling vir COVID-19 nie. Pasiënte met COVID-19 moet ondersteunende sorg ontvang om simptome te help verlig. Vir ernstige gevalle moet behandeling die ondersteuning van lewensbelangrike orgaanfunksies insluit.
Die volgende hospitale is aangewys vir die behandeling van COVID-19-gevalle:
Polokwane Hospitaal in Limpopo
Rob Ferreira Hospitaal in Mpumalanga
Charlotte Maxeke Hospitaal, Steve Biko Hospitaal en Tembisa Hospitaal in Gauteng
Grace Hospitaal in KwaZulu-Natal
Klerksdorp Hospitaal in Noord-Wes
Kimberley Hospitaal in die Noord-Kaap
Pelonomi Hospitaal in die Vrystaat
Livingstone Hospitaal in die Oos-Kaap
Tygerberg Hospitaal in die Wes-Kaap
Klik hier vir meer inligting: https://www.who.int/publications-detail/home-care-for-patients-with-suspected-novel-coronavirus-(ncov)-infection-presenting-with-mild-symptoms-and-management-of-contacts.
Die belangrikste is dat die virus aangemeld moet word via die NIOS (Nasionale Instituut vir Oordraagbare Siektes).
Klik hier vir meer inligting http://www.nicd.ac.za/wp-content/uploads/2018/10/Notifiable-Medical-Condition_Z-foldBleed20-July2018.pdf.
SIEN DIE AANGEHEGTE INLIGTING OOR AANMELDING
Dit is van die uiterste belang dat werknemers en werkgewers sal saamwerk ten opsigte van hulle persoonlike gesondheid en veiligheid asook die gesondheid en veiligheid van hulle werknemers en kollegas.
Verantwoordelike optrede van albei partye sal 'n veiliger omgewing daarstel en bydra om die verspreiding van die koronavirus tot die minimum te beperk.